**Televizijoje dainuos Rokas Kondrotas ir merginų vokalinis ansamblis**

Sausio 26 d. Tauragės muzikos mokykloje vyko Lietuvos vaikų ir moksleivių televizijos konkurso ,,Dainų dainelė‘‘ II etapas, į kurį susirinko jaunieji dainininkai iš Jurbarko, Šilalės, Raseinių, Kelmės, Tauragės ir Pagėgių. Konkurso dalyvius vertino gausi, net iš 9 komisijos narių sudaryta vertinimo komisija: po vieną atstovą iš kiekvieno rajono (Pagėgiams atstovavo Natkiškių Z.Petraitienės pagrindinės mokyklos vyr. muzikos mokytoja Dalia Kriščiūnienė) bei trys nariai iš Vilniaus : Romualdas Kondrotas, Vilniaus M.K.Čiurlionio menų mokyklos direktorius, tos pačios mokyklos gabių menui vaikų centro direktorius Žilvinas Meškuotis bei Irena Milkevičiūtė, Lietuvos teatro ir muzikos akademijos dainavimo katedros profesorė.

Į Tauragę vyko 5 Pagėgių savivaldybės kolektyvai, kurie buvo išrinkti Pagėgiuose konkurso I etapo metu: Pagėgių lopšelio-darželio solistė Kotryna Norkutė (vadovė R. Pilkionienė, koncertmeisterė E. Norkienė), Pagėgių A. Mackaus gimnazijos mišrus vokalinis ansamblis (vadovė V. Bubelienė, koncertmeisterė N. Snigir), Pagėgių meno ir sporto mokyklos solistas Rokas Kondrotas (vadovė R. Pilkionienė, koncertmeisterė N. Snigir), Pagėgių A. Mackaus gimnazijos mišrus vokalinis ansamblis (vadovė I. Ubartienė, koncertmeisterė N. Snigir) ir Pagėgių meno ir sporto mokyklos merginų vokalinis ansamblis (vadovė R.Pilkionienė, koncertmeisterė E.Norkienė). Visi konkurso dalyviai atliko po tris dainas.

Pagėgių pradinės mokyklos mišrus vokalinis ansamblis (vadovė I. Ubartienė, koncertmeisterė N.Snigir) dėl susiklosčiusių tam tikrų aplinkybių, į konkurso II etapą vyko į Kretingą.

Vasario 2 d., pasibaigus II etapo konkursams visoje Lietuvoje, buvo paskelbti pereinamieji balai (kurie šiais metais yra itin aukšti) ir III etapo dalyviai. Paaiškėjo, kad iš Pagėgių į TV konkurso ,,Dainų dainelė’’ III etapą televizijoje vyks Pagėgių savivaldybės solistas Rokas Kondrotas ir tos pačios mokyklos merginų vokalinis ansamblis (Arevika Ambarcumian, Ema Masedunskytė, Ieva Skvirbaitė, Kamilė Jankevičiūtė, Martyna Šimkutė, Emilija Kuisytė, Gustina Narkutė, Roberta Valentina Zubrickaitė, Beatričė Mickutė) kuriuos parengė mokytoja metodininkė Regina Pilkionienė.

Linkime atlikėjams didžiausios sėkmės televizijoje! Apie jų pasirodymo laiką informuosime, kad visi Pagėgių krašto žmonės galėtų pasidžiaugti jaunaisiais Pagėgių talentais ir palaikyti juos balsuodami.

Evelina Norkienė, Pagėgių meno ir sporto mokyklos direktorė